
DECISIÓ 18/04

Assumpte: Programa Entre línies , emès per TV3 el 8 de març de 2004 a les 22.25 hores.

1. Durant el mes de març de 2004, tres persones formulen una reclamació en relació amb el programa esmentat. Les persones reclamants consideren que les opinions versades en el reportatge dels fills d’homosexuals i lesbianes no estaven prou contrastades i que el conductor del programa va fer el comentari que aquests “grups formen part de la nostra societat quan, en realitat, ni socialment ni legalment estan reconeguts”.

2. El conductor del programa, Ramon Pellicer, introdueix el reportatge a partir de la notícia sobre una sentència judicial per la qual, un jutge de Navarra convertirà en mares legals una parella de lesbianes, concedint l’adopció a la companya de la mare biològica. El conductor qualifica la sentència de “pionera a l’Estat espanyol que contribueix a avançar en el procés d’equiparació de les famílies homosexuals amb les heterosexuals”, 

A continuació exposa, que: “a Catalunya el nou govern pretén impulsar aquesta qüestió en lleis. Que dues dones o dos homes tinguin al seu càrrec un menor, té tan defensors com a detractors. Nosaltres hem demanat l’opinió als fills”.  

En el reportatge, es recullen les opinions de dues persones -una dona de 34 anys, de pare homosexual i una noia de 13 anys, de mare lesbiana- que expliquen com van conèixer la notícia de la homosexualitat dels seus pares i mares, com han viscut el procés d’adaptació a l’entorn immediat i quines són les dificultats d’acceptació a nivell individual i social. També apareixen el pare i la mare respectius, amb les seves parelles actuals, exposant les opinions personals sobre els diferents models de famílies que hi ha en l’actualitat  i criticant el posicionament  de diferents col·lectius socials, i de l’Església, que no estan d’acord amb l’adopció de fills per part de parelles homosexuals i amb la diversitat de models de família.

Les dues protagonistes del reportatge fan palès que elles són heterosexuals i que no els afecta l’orientació sexual dels pares biològics. 

La durada total d’aquest fragment del programa és de11.25 minuts.

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 19 de maig de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació, entenent que, el conductor del programa, no incompleix els principis generals d’objectivitat i imparcialitat de les informacions, atès que manifesta explícitament que el tema que es tracta té tants defensors com detractors. 

Tot i això, i pel que fa al contingut del reportatge, el Consell considera que l’operador de televisió hauria d’haver inclòs, també, altres opinions, recollint plantejaments menys homogenis, per poder contribuir a la formació de l’opinió pública des d’una perspectiva més diversificada.

4. El Consell acorda comunicar aquesta decisió a les persones interessades i a Televisió de Catalunya.

Barcelona,  19 de maig de 2004

El president

Francesc Codina i Castillo

